Source: https://podpora.financnasprava.sk/598561-Z%C3%A1klad-dane-pri-skon%C4%8Den%C3%AD-podnikania
Timestamp: 2020-07-14 00:12:00+00:00

Document:
Úvod > Daň z príjmov > Daň z príjmov fyzickej osoby > Základ dane > Základ dane pri skončení podnikania
Daňovník účtujúci v sústave jednoduchého účtovníctva (nie je platiteľ DPH) k 30.4.2019 ukončil živnosť. Ku dňu skončenia podnikania nemal uhradené pohľadávky voči odberateľom vo výške 20 000 eur. Musí upraviť základ dane za zdaňovacie obdobie roku 2019 o evidované pohľadávky?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku ku dňu skončenia podnikania. V súlade s ustanovením § 17 ods.8 zákona o dani z príjmov daňovník zvýši základ dane za zdaňovacie obdobie roka 2019 (zvýši príjmy cez uzávierkovú účtovné operácie) o výšku evidovaných pohľadávok s výnimkou pohľadávok uvedených v § 19 ods. 2 písm. h) prvom až piatom bode.
Daňovník účtujúci v sústave jednoduchého účtovníctva k 30.6.2019 ukončil živnosť. Ku dňu skončenia podnikania mu ostali na sklade zásoby v hodnote 10 000 eur. Je povinný upraviť základ dane (zvýšiť základ dane) o hodnotu týchto zásob?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku. V súlade s ustanovením § 17 ods.8 zákona o dani z príjmov daňovník zvýši základ dane za zdaňovacie obdobie 2019 o výšku evidovaných zásob (zvýši príjmy za rok 2019 cez uzávierkové účtovné operácie). Pri ďalšom predaji nespotrebovaných zásob sa zahrnie do základu dane iba rozdiel, o ktorý prevyšuje cena, za ktorú boli nespotrebované zásoby predané, cenu nespotrebovaných zásob už zahrnutých do základu dane.
Daňovník účtujúci v sústave jednoduchého účtovníctva ( nie je platiteľ DPH) k 30.5.2019 ukončil živnosť. Ku dňu skončenia podnikania eviduje záväzky voči zdravotnej poisťovni a sociálnej poisťovni vo výške 256 eur. Tieto povinné odvody za mesiac máj 2019 uhradil v júni 2019, kedy už podnikateľskú činnosť nevykonával. Upravuje daňovník základ dane za rok 2019 o výšku takto evidovaných záväzkov ku dňu skončenia podnikania?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku ku dňu skončenia podnikania. V súlade s ustanovením § 17 ods. 8 zákona o dani z príjmov daňovník upraví základ dane za zdaňovacie obdobie 2019 o výšku evidovaných záväzkov ku dňu skončenia podnikania. To znamená, že daňovník cez uzávierkové účtovné operácie zvýši výdavky za rok 2019 o výšku evidovaných záväzkov voči poisťovniam ku dňu skončenia podnikania (ich úhrada sa považuje za daňový výdavok).
Daňovník vykonáva podnikateľskú činnosť na základe živnostenského oprávnenia, pričom k 30.9.2019 ukončil živnosť. Iné príjmy podľa § 6 zákona o dani z príjmov nedosahoval. Za zdaňovacie obdobie 2019 sa rozhodol uplatniť výdavky percentom z príjmov podľa § 6 ods. 10 zákona o dani z príjmov. Ku dňu skončenia podnikania mal evidované nespotrebované zásoby vo výške 1 200 eur a pohľadávky vo výške 3 620 eur. Je daňovník povinný upraviť základ dane (zvýšiť príjmy) o hodnotu týchto zásob a hodnotu pohľadávok?
Ak dôjde k skončeniu podnikania u daňovníka, ktorý v tomto zdaňovacom období uplatňuje výdavky percentom z príjmov (podľa § 6 ods. 10), daňovník upraví základ dane o cenu nespotrebovaných zásob a o výšku pohľadávok s výnimkou pohľadávok uvedených v § 19 ods. 2 písm. h) zákona o dani z príjmov. Daňovník v tomto prípade o sumu evidovaných pohľadávok a nespotrebovaných zásob ku dňu skončenia podnikania v roku 2019 zvýši svoje zdaniteľné príjmy za rok 2019 (vo vedenej daňovej evidencii) a z takto navýšených príjmov vypočíta percentuálne výdavky podľa § 6 ods. 10 zákona o dani z príjmov.
Daňovník účtujúci v sústave jednoduchého účtovníctva k 30.7.2019 ukončil živnosť. Daňovník má v obchodnom majetku zaradený osobný automobil, ktorý obstaral v roku 2015 a jeho zostatková cena ku dňu skončenia podnikania je vo výške 8 500 eur. Ku dňu skončenia podnikania daňovník neeviduje žiadne zásoby, pohľadávky a záväzky. Je povinný upraviť základ dane o hodnotu zostatkovej ceny hmotného majetku?
Z ustanovenia § 17 ods. 8 písm. a) zákona o dani z príjmov v prípade skončenia podnikania nevyplýva pre daňovníka povinnosť upraviť základ dane aj o zostatkovú cenu hmotného majetku. Daňovník teda nie je povinný zvýšiť základ dane o zostatkovú cenu hmotného majetku evidovanú ku dňu skončenia podnikania.
Daňovník vykonáva podnikateľskú činnosť na základe živnostenského oprávnenia, pričom k 30.4.2019 ukončil živnosť. Iné príjmy podľa § 6 zákona o dani z príjmov nedosahoval. Za zdaňovacie obdobie 2019 sa rozhodol uplatniť skutočné preukázateľne vynaložené daňové výdavky na základe vedenej evidencie podľa § 6 ods. 11 zákona o dani z príjmov. Ku dňu skončenia podnikania mal evidované nespotrebované zásoby vo výške 200 eur a pohľadávky vo výške 1 520 eur. Je daňovník povinný upraviť základ dane (zvýšiť príjmy) o hodnotu týchto zásob a hodnotu pohľadávok?
Ak dôjde k skončeniu podnikania u daňovníka, ktorý v tomto zdaňovacom období uplatňuje skutočné preukázateľne vynaložené daňové výdavky na základe vedenej evidencie podľa § 6 ods. 11 zákona, daňovník upraví základ dane v súlade s ustanovením § 17 ods.8 zákona o dani z príjmov daňovník, t. j. zvýši základ dane za zdaňovacie obdobie roka 2019 o výšku evidovaných pohľadávok s výnimkou pohľadávok uvedených v § 19 ods. 2 písm. h) prvom až piatom bode a o cenu nespotrebovaných zásob. U daňovníka v tomto prípade položky zvyšujúce základ dane (suma evidovaných pohľadávok a nespotrebovaných zásob ku dňu skončenia podnikania) budú súčasťou zdaniteľných príjmov uvádzaných v evidencii podľa § 6 ods. 11 zákona o dani z príjmov.
Daňovník vykonával podnikateľskú činnosť na základe živnostenského oprávnenia. Dňa 30.4.2019 zomrel. Iné príjmy podľa § 6 zákona o dani z príjmov nedosahoval. Vo vedenom jednoduchom účtovníctve mal ku dňu skončenia podnikania (úmrtia) zaúčtované nespotrebované zásoby v obstarávacej cene 2 100 eur. Vzniká povinnosť upraviť základ dane (zvýšiť príjmy) o hodnotu týchto zásob?
Základ dane daňovníka účtujúceho v sústave jednoduchého účtovníctva za zdaňovacie obdobie, v ktorom skončil podnikanie ( aj pri úmrtí daňovníka), t. j. za rok 2019 sa v súlade s ustanovením § 17 ods.8 písm. a) zákona o dani z príjmov zvýši o výšku evidovaných nespotrebovaných zásob ku dňu skončenia podnikania, t.j. ku dňu úmrtia daňovníka.
Otázka č. 8 - Úprava základu dane pri skončení podnikania o pomernú výšku zaplateného poistného na motorové vozidlo
Fyzická osoba vykonávajúca podnikateľskú činnosť, ktorá účtuje v sústave jednoduchého účtovníctva, zaplatila zákonné poistenie aj havarijné poistenie na motorové vozidlo, ktoré mala zaradené v obchodnom majetku, a ktoré používala výlučne na podnikanie. Toto zaplatené poistné si uplatnila v daňových výdavkoch. Poistné bolo zaplatené na jeden rok, a to od apríla bežného kalendárneho roka do apríla nasledujúceho kalendárneho roka. Ak táto fyzická osoba skončí podnikanie, je povinná upraviť základ dane aj o pomernú časť zaplateného poistného vzťahujúcu sa na obdobie po skončení podnikania?
Nie, táto povinnosť jej zo zákona o dani z príjmov nevyplýva. Zaplatené zákonné poistenie a havarijné poistenie motorového vozidla zaradeného do obchodného majetku a využívaného výlučne na podnikanie je daňovým výdavkom v čase úhrady poistného.

References: § 17
 § 19
 § 17
 § 17
 § 6
 § 6
 § 6
 § 19
 § 6
 § 17
 § 6
 § 6
 § 6
 § 17
 § 19
 § 6
 § 6
 § 17